A grúz elnök elleni merényletkísérletet hiúsítottak meg
Mihail Szaakasvili elnök ellen irányuló merényletkísérletet hiúsítottak meg Grúziában - jelentette be Vano Merabisvili belügyminiszter pénteken.
A politikus hozzátette, hogy felfedeztek egy vállról indítható, Igla típusú, orosz gyártmányú légvédelmi rakétavetőt egy olyan térségben, amely felett rendszeresen helikopteren közlekedett az államfő.

A hőérzékelős vezérlésű fegyvert egy fára kötözve találták meg Kareli térségében, Dél-Oszétiában. A rakétavető töltve volt. Egyelőre ismeretlen, lehet hogy műszaki okok miatt, a rakétavető nem működött, és a fán hagyták - mondta Merabisvili, aki szerint a fegyver a dél-oszétiai lázadóké lehetett.

A múlt század 90-es éveinek elején a grúz kormányerőkkel vívott rövid, de fájdalmas konfliktusok árán két grúziai terület, Abházia és Dél-Oszétia gyakorlatilag függetlenítette magát, önhatalmúlag elszakadt Grúziától (bár függetlenségüket a nemzetközi közösség nem ismeri el).
A tavaly januárban hatalomra jutott Mihail Szaakasvili elnök vállalta, hogy helyreállítja a grúz állam fennhatóságát e területek felett, de törekvései eredménytelenek maradtak. Tbiliszi rendszeresen eme törekvések szabotálásával, a szakadárok támogatásával vádolja Moszkvát.